दलित अब वर्ण व्यवस्था के मैले को और ढोने के लिए तैयार नहीं है। वह सदियों के सन्ताप से मुक्ति चाहता है। वह रामराज्य नहीं, सन्त रैदास का बेगमपुरा, डॉ. अम्बेडकर का प्रबुद्ध भारत चाहता है। ऐसा समाज, जो स्वतन्त्रता, समानता, न्याय व बन्धुता के मानवीय मूल्यों में विश्वास करता हो, जिसमें अवसर की समानता हो, अभिव्यक्ति की स्वतन्त्रता हो। एक ऐसा वैज्ञानिक समाज, जिसमें आस्था के ऊपर तर्क, धर्म के ऊपर विज्ञान, ईश्वर के ऊपर मनुष्य की गरिमा स्थापित हो।